PATVIRTINTA

Jonavos „Neries“ pagrindinės mokyklos

direktoriaus 2024 m. rugpjūčio 27 d.

įsakymu Nr. V-123

**JONAVOS „NERIES“ PAGRINDINĖS MOKYKLOS DARBUOTOJO, VAIRUOJANČIO NUOSAVĄ AUTOMOBILĮ DARBO REIKALAIS, SAUGOS IR SVEIKATOS INSTRUKCIJA**

**I. BENDROJI DALIS**

1. Darbuotojo, vairuojančio nuosavą automobilį darbo reikalais, saugos ir sveikatos instrukcija reglamentuoja Jonavos „Neries“ pagrindinės mokyklos (toliau – Mokykla) darbuotojų, vairuojančių nuosavą automobilį darbo reikalais, numato profesinės rizikos veiksmus, darbuotojo elgesį vairavimo metu, esant automobilio gedimui ar nelaimės atveju.
2. Vairuoti nuosavą automobilį darbo reikalais, gali 18 m. asmuo, turintis galiojantį vairuotojo pažymėjimą, galiojančią sveikatos patikros pažymą, konkretaus automobilio galiojantį draudimą. Darbuotojas, vairuojantis automobilį, supažindinamas su šia instrukcija prieš pradėdamas naudoti automobilį ir instruktuojamas ne rečiau kaip kartą per 24 mėnesius. Atsiradus naujiems rizikos veiksniams ar esant kitoms svarbioms aplinkybėms, darbuotojas, vairuojantis automobilį, instruktuojamas papildomai.
3. Visais atvejais darbuotojas, vairuojantis automobilį darbo reikalais, turi pareigą rūpintis savo ir kitų keleivių saugumu ir sveikata, nedelsdamas pranešti mokyklos direktoriui apie įvykusi eismo įvykį.
4. Darbo reikalais automobilio vairavimas įforminamas mokyklos direktoriaus įsakymu, nurodant jame kelionės tikslą, datą, maršrutą, kilometražą bei konkretų automobilį (markė, valstybinis numeris).
5. Už šios instrukcijos nevykdymą, darbuotojui taikoma LR įstatymų nustatyta drausminė, administracinė atsakomybė, priklausomai nuo pažeidimo pobūdžio ir pasekmių.

**II. PROFESINĖS RIZIKOS VEIKSNIAI**

1. Profesinės rizikos veiksniai:
   1. keliu judančios transporto priemonės, pėstieji;
   2. galimas žmonių, gyvūnų, sustojusių neapšviestų transporto priemonių, kitų daiktų staigus pasirodymas važiuojamoje kelio dalyje;
   3. slidus, duobėtas kelias, pavojingi kelio vingiai ir susiaurėjimai, stačios nuokalnės ir įkalnės;
   4. vairavimo klaidos (neteisingai įvertinta situacija kelyje, nepasirinktas saugus greitis);
   5. vairavimas esant nuovargiui ir mieguistai būklei;
   6. padidinta regėjimo įtampa;
   7. išmetamų variklio dujų ir kuro garų poveikis;
   8. sąlytis su naftos produktais, antifrizo, stabdžių skysčiu;
   9. blogos oro sąlygos;
   10. gaisro ir sprogimo pavojus;
   11. automobilio vairavimas apsvaigus nuo alkoholio, narkotikų ar kitokių toksinių preparatų.

**III. DARBUOTOJO VEIKSMAI PRIEŠ VAIRAVIMĄ**

1. Prieš pradedant vairuoti automobilį, patikrinama bendra automobilio techninė būsena: stabdžiai, vairo mechanizmas, šviesos ir garso signalai, padangos, stiklo valytuvai, skysčių pratekėjimai. Patikrinama ar yra visi būtini dokumentai, leidžiantys vairuoti automobilį, ar leistinas jų galiojimo laikas. Be automobilio techninės apžiūros ir pasibaigus draudimo galiojimo laikui, automobilį eksploatuoti draudžiama.
2. Esant įtarimui dėl blogos techninės būsenos – automobilį eksploatuoti draudžiama.

**IV. DARBUOTOJO VEIKSMAI VAIRAVIMO METU**

1. Darbuotojas, vairuodamas automobilį, privalo laikytis Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“.
2. Darbuotojas, vairuodamas automobilį, atsako už automobilyje vežamų keleivių saugumą, turi pasirinkti saugų važiavimo greitį, atidžiai stebėti situaciją kelyje, stebėti kontrolės prietaisų parodymus.
3. Dėl automobilio techninio gedimo kelyje, vairuotojas privalo užtikrinti keleivių ir automobilio saugumą kaip to reikalauja Kelių eismo taisyklės.
4. Aptikęs automobilyje gedimus, gresiančius saugiam eismui ir automobilio išsaugojimui, vairuotojas privalo imtis priemonių gedimams pašalinti, o jei tai nepavyksta – vairuotojas turi pasirūpinti keleivių pristatymu į reikiamą vietą, užtikrinti saugų automobilio parkavimą, o jeigu yra galimybė – automobilio evakavimą.

**V. DARBUOTOJO VEIKSMAI ĮVYKUS EISMO ĮVYKIUI**

1. Įvykus eismo įvykiui, vairuotojas privalo:
   1. nesukeldamas pavojaus eismo saugumui, nedelsdamas sustoti, pažymėti eismo įvykio vietą avarinės šviesos signalizacija, o jeigu ji neveikia – pastatyti avarinio sustojimo ženklą;
   2. imtis reikiamų priemonių, kad būtų suteikta pagalba nukentėjusiesiems, iškviesti greitąją medicinos pagalbą, jei to padaryti neįmanoma – pasirūpinti, kad pakeliui važiuojančios transporto priemonės nuvežtų nukentėjusiuosius į artimiausią gydymo įstaigą;
   3. pranešti apie autoavariją policijai, sulaukti jos atvykimo, pranešti draudimo įstaigai, mokyklos direktoriui;
   4. pasilikti autoavarijos vietoje ir stengtis išsaugoti avarijos ar nelaimingo atsitikimo vietą tokią, kokia ji buvo avarijos ar nelaimingo atsitikimo metu, kol bus pradėtas įvykio tyrimas, užrašyti autoavariją mačiusių liudininkų pavardes ir adresus, telefonus, jeigu yra galimybė – nufotografuoti eismo įvykio vietą ir padarinius;
   5. jei kitos transporto priemonės negali pravažiuoti, atlaisvinti važiuojamąją kelio dalį, liudininkams matant užfiksavus transporto priemonės, su autoavarija susijusių daiktų padėtį.
2. Užsidegus automobiliui imtis visų įmanomų saugių priemonių automobilio gesinimui.. Jei savo jėgomis to padaryti neįmanoma - kviesti ugniagesius bendruoju pagalbos telefonu 112.

\_\_\_\_\_\_\_\_\_\_\_\_\_\_\_\_\_\_\_\_\_\_